Perke op restaurante knou inkomste reeds | Netwerk24
Deur William Horne 23 Maart 2020 14:08
Die regering se maatreëls om Covid-19-verspreiding te probeer bekamp, is reeds besig om restaurante lam te lê.
Hoewel Wimpy nie drank bedien of saans oop is nie, word sy moedermaatskappy erg geraak deur die perke op restaurante en mense wat net nie meer wil uiteet nie. Foto: Getty Images
Die genoteerde reus Famous Brands, eienaar van onder meer Steers, Wimpy en Mugg & Bean, sê die regering se pogings om verbruikers se aktiwiteite in die openbaar te beperk, het reeds 'n "beduidende" uitwerking op sy bedrywighede.
Sedert 16 Maart is daar 'n "merkbare" afname in verkope by al sy handelsname se takke.
"Aanvanklike aanduidings is dat verkope gedurende die eerste drie weke van Maart aansienlik gedaal het."
Veral sedert die regering op 18 Maart bepaal het alkohol mag nie ná 18:00 saans of 13:00 op Sondae verkoop word nie, het restaurantbesoeke skerp gedaal.
Dit het daartoe gelei dat talle restaurante tussen dié tye gesluit het.
Famous Brands sê veral sy nisrestaurante wat in die aand die meeste van hul inkomste verdien, trek swaar. Dit sluit in Tashas, Turn 'n Tender en Salsa Mexican Grill.
Die maatskappy verwag dat die regulasies dié ondernemings se verkope beduidend gaan verminder.
Famous Brands probeer egter nou verseker dat sy aanlyn bestellings vergemaklik word sodat bedrywighede deur middel van tegnologie kan vergoed vir die verlies aan inkomste uit mense wat saans uiteet.
"Ons verwag dat ons aanlyn en afleweringsdienste hoër as gewone bestellings gaan ervaar," sê die maatskappy. Hy doen nou stappe om te verseker dat dié dienste die toename in gebruik kan hanteer.
Die direksie is weliswaar nie oortuig daarvan dat hulle digitaal sal kan vergoed vir die verwagte verliese nie.
"Gegewe die heersende onstabiliteit in ons handelsmarkte, is dit moeilik om die invloed van die pandemie op die onderneming akkuraat te voorspel. Die direksie en bestuur voorsien egter dat bedrywighede oor die komende weke al hoe moeiliker gaan word en ongetwyfeld 'n aansienlike vermindering in verkope sal veroorsaak."